De seneste ti år er salget af danske våben og våbendele til udlandet vokset eksplosivt.

Og nu vil den danske regering gøre endnu mere for at øge eksporten af ammunition, panser til kampvogne og forsvarssystemer til F-16-fly.

Ifølge en ny strategi fra forsvarsminister Nick Hækkerup (S) med titlen »Open for Business« skal de danske ambassader i udlandet hjælpe de danske våbenproducenter med at komme i kontakt med nye kunder.

Ambassademøder glæder industrien

På bare ti år er værdien af danske våbeneksporttilladelser steget fra 231 millioner kroner i 2000 til 2,8 milliarder kroner i 2010.

Også tallene for den faktiske eksport er steget markant, fra 931 millioner i 2006 til 1,7 milliarder kroner i 2010, oplyser industriens brancheorganisation.

Det skriver dagbladet Politiken.

Læs artiklen »Stor vækst i dansk våbeneksport kan skabe etiske dilemmaer« hos Politiken.

Men regeringen vil have endnu mere skub i salget.

Mandag og tirsdag i næste uge inviterer den danske ambassade i Washington og forsvarsminister Nick Hækkerup (S) den danske og amerikanske våbenindustri til to-dages komsammen.

På mødet deltager repræsentanter fra 15 danske våbenfirmaer, og her glæder man sig over regeringens offensive strategi.

– Det betyder meget for os, at arrangementet bliver holdt på ambassaden. På den måde får vi et officielt islæt og får kongekronen med. Og når ministeren deltager, betyder det, at så sender det amerikanske forsvarsministerium- og forsvar også repræsentanter på højt niveau. Det er vigtigt. For vi håber selvfølgelig på at få ordrer ud af det her, siger Morten Andersen, business development manager hos lobbyorganisationen for våbenindustrien, Forsvars- & Aerospaceindustrien i Danmark (FAD) til dagbladet Arbejderen.

Konflikt råd er kritiske

Initiativet møder dog skarp kritik fra Rådet for International Konfliktløsning (RIKO).

– Forsvarsministerens nye toner om øget dansk våbeneksport kommer samtidig med, at udenrigsministeren netop har bebudet, at han vil arbejde for øget nedrustning. Det er da hykleri og dårlig timing. Danmark skal ikke være internationalt kendt som våbeneksportør, men for at fremme freds- og konfliktløsning, mener Gunnar Olesen, der er med i RIKO’s bestyrelse.

– Der er rigeligt med våben i omløb i verden i dag. Det er en dårlig idé, at danske ambassader nu skal arbejde aktivt for, at danske våbenproducenter kan eksportere flere våben og bidrage til, at verden bliver endnu mere usikker, siger han til Arbejderen.

Læs artiklen »Ambassade på våbenfremstød« hos dagbladet Arbejderen.